Baie werk wag | George Herald
Baie werk wag
GEORGE NUUS - Daar wag nog baie werk op die SWD o.18-Cravenweekspan as hy vanaf 10 Julie in Kimberley weer 'n krag op die Cravenweek wil wees.
Maar in twee weke kan daar nog baie gebeur.
Die jaarlikse Suidelike Kus-rugbyweek by die Hoër Landbouskool Oakdale op Riversdal bied die geleentheid aan die WP, OP, Boland en SWD om onder wedstryd-toestande die bonde se gereedheid op te skerp vir die nasionale rugbyweke wat gedurende die wintervakansie aangebied word.
Die Jong Arende het egter al drie hulle wedstryde verloor - eers teen OP (19-20), toe teen die Boland (15-22) en toe teen die omgesukkelde WP (26-56).
In 'n toernooi soos hierdie maak die tellings nie saak nie (hoewel jy darem 'n wen-momentum wil begin opbou wat wondere aan die selfvertroue doen), maar selfs teen die derde wedstryd was daar nog min sprake van werklike samespel en behoorlike verdedigingstruktrure.
Interessant genoeg is dit die "veterane" van verlede jaar se span wat weer die oog gevang het. Hulle is Blaine James en Percy Williams (Oudtshoorn HS). Kaptein Francois van der Vyver (Oakdale) het ook beïndruk.
Terwyl die OP ook gesukkel het, is dit duidelik dat Boland en die WP-spanne gaan wees waarmee rekening gehou sal moet word. Boland was verlede jaar onoorwonne op die Cravenweek terwyl WP die tweede agtereenvolgende jaar in die hoofwedstryd teen die Vrystaat gespeel het.
Die Cravenweek word van 10-18 Julie in Kimberley aangebied en die Jong Arende speel op die eerste dag teen Griekwas in die hoofwedstryd.
Die SWD Akademiespan het verras toe hulle in die derde wedstryd teen die WP met 20-18 gewen het. Hulle het duidelik uit hulle vooraf wedstryde teen die OP Platteland (10-elk) en Boland (verloor 8-15) geleer.
Die stryd teen die WP was nie "mooi" rugby nie, maar doeltreffend.
Spelers wat goed vertoon het, is Piet Louw Strauss (Oakdale), Nathanael Billy (Parkdene) en Ferdie Petersen (HS Langenhoven).
Die Akademieweek word van 26-30 Junie by die Bekker Hoërskool op Magaliesburg aan-gebied met die SWD wat op die eerste dag teen die Vrystaat speel.
Ook die o.13-Cravenweekspan het gesukkel, hoewel daar hoop was nadat hulle die tweede wedstryd teen die Boland 7-0 gewen het, maar 'n pakslae teen die WP (0-33) moes hulle selfvertroue weer 'n knou gegee het.
Die o.13-Cravenweek word van 26 Junie tot 1 Julie in Pretoria gehou. Die SWD speel in hulle eerste wedstryd teen Limpopo.
o.16 Grant Khomo-span
Die SWD o.16-span is die groot hoop vir die Arende by die nasionale rugbyweke. Hulle wen al drie hulle wedstryde met die belangrikste oorwinning dié oor die WP (6-0). Die oorwinning gee aan hulle daardie nodige momentum wat die ander spanne nie kon bewerkstellig nie.
Die o.16 Grant Khomo-week word van 3-7 Julie in Queens-town beslis. Die SWD se eerste wedstryd is teen KwaZulu-Natal.